b'\n_START_ARTICLE_\nErkki Rajam\xc3\xa4ki (muusikko)\n_START_PARAGRAPH_\nErkki Rajam\xc3\xa4ki on suomalainen bassobaritoni ja laulupedagogi.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nRajam\xc3\xa4ki on suorittanut Sibelius-Akatemiassa kanttori-urkurin ja yksinlaulunopettajan tutkinnot sek\xc3\xa4 laulun diplomitutkinnon. Opintojaan h\xc3\xa4n t\xc3\xa4ydensi ensikonserttinsa j\xc3\xa4lkeen useaan otteeseen Saksassa._NEWLINE_Rajam\xc3\xa4ki on kotimaan lis\xc3\xa4ksi konsertoinut useissa Euroopan maissa sek\xc3\xa4 Keniassa, Kanadassa ja Yhdysvalloissa. H\xc3\xa4n on my\xc3\xb6s vieraillut Suomen Kansallisoopperassa ja maakuntaoopperoissa._NEWLINE_Laulajan urallaan Erkki Rajam\xc3\xa4ki on profiloitunut erityisesti oratoriolaulajana, ja h\xc3\xa4nt\xc3\xa4 on kuultu useimpien suomalaisten orkestereiden ja kuorojen suurten kirkkomusiikkiteosten esitysten solistina._NEWLINE_Sibelius-Akatemian lis\xc3\xa4ksi Rajam\xc3\xa4ki on toiminut yksinlaulun opettajana mm. Teatterikorkeakoulussa sek\xc3\xa4 lukuisilla \xc3\xa4\xc3\xa4nenmuodostus- ja laulukursseilla._NEWLINE_Laulajan ja pedagogin roolien lis\xc3\xa4ksi Rajam\xc3\xa4ki tunnetaan my\xc3\xb6s kuoronjohtajana. Kirkkomuusikkona toimiessaan h\xc3\xa4n perusti vuonna 1984 Canzonetta Nova -kuoron, jota h\xc3\xa4n johti 28 vuoden ajan. Kuoro on yli 60 laulajan oratoriokuoro, jonka ohjelmistoon kuuluvat useimmat keskeiset kirkkomusiikkiteokset._NEWLINE_Erkki Rajam\xc3\xa4ki on ollut solistina monissa oratorio-, passio- ja kuoromusiikkilevytyksiss\xc3\xa4. H\xc3\xa4nelt\xc3\xa4 on lis\xc3\xa4ksi ilmestynyt useita soololevy\xc3\xa4._NEWLINE_Rajam\xc3\xa4elle on my\xc3\xb6nnetty director cantus- ja director musices -arvonimet._NEWLINE_Erkki Rajam\xc3\xa4ki on toiminut vuodesta 1986 l\xc3\xa4htien yksinlaulun opettajana ja edelleen laulutaiteen lehtorina Taideyliopiston Sibelius-Akatemiassa.'